2023 жылғы республикалық бюджеттің атқарылуы туралы Үкіметтің есебіне ЖАП-тың қорытындысын таныстыруға ЖАП-тың мүшесі Н.А. Нұржановтың сөйлейтін сөзінің тезистері

ҚР Парламентінің Мәжілісі Қаржы және бюджет комитетінің кеңейтілген отырысы

**2024 жылғы 17 мамыр, сағат 14-30.**

**Құрметті Дания Мәдиқызы,**

**Татьяна Михайловна!**

**Құрметті депутаттар!**

**2-СЛАЙД.**  2023 жылғы республикалық бюджеттің атқарылуы туралы Үкіметтің есебіне әзірленген Жоғары аудиторлық палата қорытындысының негізгі бағыттарын таныстыруға рұқсат етіңіздер.

**3-4-СЛАЙД.** Мемлекет басшысының **2029 жылға қарай** экономиканы **екі есеге арттыру** міндетін іске асыру үшін экономиканы кемінде жылдық 6% деңгейінде тұрақты өсіру қажет.

Есепті жылы **экономиканың көптеген саласында оң нәтижеге қол жеткізілгенін** атап өткім келеді. Тек, негізінен айтып келмейтін табиғи-климаттық апаттар салдарынан ауыл шаруашылығы **7,7%-ға** төмендегені байқалады.

**Жұмыспен қамту мәселесі.**

Қазақстанда өзін-өзі жұмыспен қамтыған халықтың үлесі **22,2%-ды** құрайды. Ал, оның **60%-дан астамы** жинақтаушы зейнетақы жүйесімен қамтылмаған.

Жаңа жұмыс орындарының көп бөлігі **уақытша** ашылады *(****1500 жұмыс орнының*** *шамамен* ***80%-ы уақытша*** *ашылады**(мысалы, «Қуатты өңірлер – ел дамуының драйвері» және агроөнеркәсіптік кешенін дамыту ұлттық жобалары),* бұл кейбір азаматтардың әлеуметтік жағынан қорғалмауын күшейтуде.

*Салыстырып көрейік: Арменияда өзін-өзі жұмыспен қамтығандардың үлесі – 31,6%, Беларусьте – 3,8%, Қырғызстанда – 26,2%, Ресейде – 4,96%.*

Үкіметке тұрақты жұмыспен қамту және тиісінше олардың санын көбейту үшін шаралар қабылдау ұсынылады.

Сондықтан, қазірден бастап әлеуметтік-экономикалық дамуды болжау және бюджетті жоспарлау кезінде осы факторларды ескеру қажет.

Мұның бәрі сайып келгенде, орта деңгейдегі қазақстандықтың әл-ауқатына мемлекеттік бюджет шығыстарының тигізетін әсерін есептеп, бағалау үшін тұрғындардың өмір сүру сапасының **Бірыңғай Ұлттық Стандартын (Индексін)****енгізу қажет,** сондай-ақстратегиялық және бюджеттік жоспарлауды басты бағдар етіп, **халықтың өмір сүру сапасының барлық аспектісін стандарттаудың** уақыты келдідеп есептейміз.Жоғарыда айтылғандардың барлығы осыған дәлел болады.

**Ұлттық қор қаражатының түсімдері мен пайдаланылуы.**

Соңғы үш жылда Ұлттық қордың активтері біртіндеп ұлғайып келе жатыр, бірақ соған қарамастан ЖІӨ-мен салыстырғанда Қордағы жинақ төмендеп келеді.

Ұлттық қордың 2015-2023 жылдардағы қаражаты республикалық бюджеттің шамамен **30%-ын** құрады, соның ішінде былтыр **19%** болды.

Бұл тәсіл инфрақұрылымдық дағдарысты шешу үшін шығыстарды арттыруға қолданылған, дегенмен жыл өткен сайын ол Ұлттық қордағы қаржыға қауіп төндіріп, бюджет тапшылығын арттырады.

**6-СЛАЙД.**  Ұлттық қор құрылғалы бері әр бес жыл сайын **заңнамалық база бірнеше рет өзгерді:** **Тұжырымдаманың төрт нұсқасы** қабылданды (*Үкіметтің өкілеттіктері кеңейтілді, бірқатар шектеулер алынып тасталды),* бұл, жалпы, Ұлттық қор қаражатын қалыптастыру және пайдалануға қатысты ұзақ мерзімді және тұрақты саясаттың жоқ екендігін көрсетеді.

**7-СЛАЙД.** **Түсімдер жоспарының орындалуы және бөлінген бюджет қаражатының игерілуі.**

ЖАП-тың бағалауынша, болжам дұрыс жасалмағандықтан, жоспарланған салықтық түсімдер орындалмады. Аудит бюджетке **2,3 трлн теңге** түсіретін 3 ірі салықтың (*КТС, ІТӨ-ге салынатын ҚҚС, импортқа салынатын ҚҚС*) **оптимистік болжамы артық болғанын** **көрсетіп отыр**.

Сондай-ақ, 2023 жылы салықтың артық төлемдері *(РБ-да 3,5 трлн теңгеден астам)* және өтелуге тиісті ҚҚС сомасы *(594,1 млрд теңге)* **экспорттаушыларға ҚҚС қайтаруды тоқтата тұру және** **аванс беру** есебінен түсімдер жоспарының орындалғанын көрсетеді*,* бұл өз кезегінде **келесі жылдың бюджетіне салмақ түсіреді**.

Республикалық бюджетке қосымша түскен 784 млрд теңгеге аудит жүргізілді, соның **42,6%-ы** салыққа және кедендік әкімшілендіруге **қатысты емес** *(334 млрд теңге)* екендігі белгілі болды.

Салықтық және кедендік бақылау уақтылы және жеткілікті түрде жүргізілмегендіктен, бюджет **4,6 млрд теңгесінен** (*КТС, ҚҚС және кедендік әкелу бажы*) **қағылды**.

Аудиторлар тағы бір маңызды деректерді анықтады. Кейбір айлакерлер Қытай Халық Республикасынан келетін тауарлардың **кедендік құнын өзгерте отырып, статистиканы 5,8%-ға** немесе **1,4 млрд АҚШ долларына** **асыра көтерген,** мұндай айла нысаналы индикаторға қол жеткізу мақсатында жасалған деп есептейміз.

**8-СЛАЙД.** **Республикалық бюджет шығыстары**.

2023 жылы шығыстардың **33%-ға жуығы** (*құрылған 5 жаңа министрлікті есептемегенде*) қайта қаралды (*7 түзету және 1 нақтылау*), бұл жүргізілген жұмыстардың бюджетті жоспарлау сатысында жеткілікті түрде пысықталмағанын көрсетеді.

Соңғы 10 жылдағы шығыстар тұрақты түрде өсіп келеді, ал **мұнайға қатысты емес кірістермен қамтамасыз етілу** **50% деңгейінде** *(2023 жылы – 54%)*, қалған алшақтық бұрынғысынша Ұлттық қордан берілетін трансферттер мен қарыздар есебінен жабылады *(2023 жылы кірістер «Самұрық-Қазына» ҰӘҚ» АҚ-дан 1 трлн теңге мөлшерінде дивидендтермен қосымша толықтырылды. Бұл ретте салықтық түсімдердің жоспары 1,4 трлн теңгеге орындалмады)*.

Демек, шығыстардың өсуі тиісті кірістермен бекітілмеген, өйткені олар мұнай бағасына және тұрақты интервенцияларға байланысты.

**9-СЛАЙД. Бюджет саясатының контрциклді сипаты** сақталмайды *(Қазақстан сияқты мұнай елдері үшін контрциклді бюджет саясатының мәні мұнайдың бағасы жоғары болған кезде кірістер ұлғайып, болашақ тұрақсыз кезеңдер үшін резервтер құрады (Ұлттық қорда жинақтай отырып), бұл ретте шығыстар әдейі тежеледі (ұлғаймайды))*.

Экономикаға қолайлы және қолайсыз кезеңдерде шығыстар мен Ұлттық қордан тартылатын трансферттер тұрақты түрде жоғары болады. Атап айтқанда, 2011 жыл *(61,4%)* қолайлы болғанмен, 2020 жылдағы пандемия кезеңімен *(33%)* салыстырғанда, шығыстары жоғары болды.

*Анықтама ретінде: Дүниежүзілік Банктің сарапшылары да «Ертеңгі күнді қалыптастыру: ұзақ мерзімді өркендеу үшін реформалар» атты Қазақстан экономикасы туралы баяндамасында назар аударып, Қазақстанның салық-бюджет саясатының проциклді үрдісін атап өтті ( 2023-2024 жж. қыс).*

Сонымен қатар, **бюджеттен тыс қорларға қатысты** операциялар мен активтерді қамтитын көрініс толық болмай, салық-бюджет саясатының тиімділігіне толыққанды болжам және тиісті талдау жасау мүмкін емес. Бұл экономиканы тұрақтандыру және мемлекеттік ресурстарды тиімді қайта бөлу үшін қажет.

**10-11-СЛАЙД.**  **Жоспарлау сапасын бағалау.**

Қаражат өте жоғары деңгейде игерілгеніне қарамастан, барлық дерлік бюджеттік бағдарламалар әкімшілері арасындағы өзара байланыс нашар орнатылған, ал кейде индикаторлар мен бюджет қаражаты арасында байланыс жоқ деп те айтуға болады.

Мұны нәтижелер көрсеткіштеріне көп енгізілетін түзетулерден байқауға болады, яғни қаражатты толық игеру және нәтижелер көрсеткіштеріне қол жеткізбеу; жүргізіліп жатқан бюджеттік бағдарламалар әкімшілері жасаған жұмысының нәтиже көрсеткішіне қол жеткізуге ықпалының болмауы т.б.

Ал орындаушылар нәтижелер көрсеткіштерінің мазмұнын өздеріне ыңғайлы етіп жасайды, сөйтіп оларға қол жеткізу үшін тиісті шаралар қабылдамайды, нақты жағдайды бұрмалайды.

Сонымен қатар, **макроиндикаторлардың** жартысына жуығында ***(49%)*****деректердің болмауына** байланысты **бағалау мүмкін емес, себебі** олар есепті кезеңнен кейін кеш **қалыптастырылады**.

Бюджеттік инвестициялық жобаларға, заңды тұлғалардың жарғылық капиталдарын қалыптастыруға және (немесе) ұлғайтуға, бюджеттік субсидияларға мәлімделген шығыстардан болатын **экономикалық әсердің** толықтығы, өлшеуі және нақтылығы тұрғысынан талдау жасалды.

**Нәтижесінде, 98 бюджеттік бағдарлама мен кіші бағдарламаның 78-інен ғана экономикалық әсер алынды**, алайда олардың 37-сінде нақты қол жеткізуге болатын сандық көрсеткіштерсіз және жобаларға бөлінбей көрсетілген.

**Шығыстардың жекелеген бағыттарын бағалау.**

**12-СЛАЙД.** Республикалық бюджет шығыстарының үштен бірі әдеттегідей **әлеуметтік салаға** бағытталады. Бағалау нәтижесінде анықталған жекелеген кемшіліктерге тоқталып өтейін.

2023 жылы республикалық бюджеттен 139 млрд теңгеге 612 **жекеменшік мектеп** қаржыландырылды *(234 892 орын)*. Дегенмен, осы мектептерде **оқушылардың сауаттылығы** *(2023 жылғы Білім алушылардың білім жетістіктері мониторингінің қорытындысы бойынша)* және сәйкесінше **білім беру процесінің сапасы орташа есеппен 20%-ға дейін** төмендегені байқалады *(4 және 9 сыныптар).*

Бұл ретте тиісті бюджеттік бағдарламада жекеменшік мектептердегі білім сапасын бағалайтын нәтижелер көрсеткіштері қарастырылмағанын атап өтеміз.

Демографиялық ахуал мен көші-қон процестерін ескере отырып, орындардың қажеттілігіне (тапшылығына) байланысты өңірлер бөлінісінде **жатақханаларды пайдалануға берудің** бекітілген жоспарының жоқ екені анықталды.

Студенттер іс жүзінде тұрмаған орындар үшін мемлекеттік тапсырыс төлемін алу тәуекелі байқалады, өйткені өнім берушілер орнататын турникеттер нақты студенттің жатақханада тұратыны туралы мәліметтермен қамтамасыз етпейді *(рұқсаттаманы басқа адамдар, соның ішінде студент жатақханадан шығарылғаннан кейін пайдалануы мүмкін)*. Сондықтан, мемлекеттік тапсырысты төлеу үшін студенттерге жатақханада тұру уақытына *(айына 12 сағат, бір айда 720 сағат)* қатысты талаптары жеткіліксіз деп есептейміз.

**13-14-СЛАЙД.** ***Денсаулық сақтау*** саласындағы, соның ішінде санитариялық авиациядағы проблемалардың бірі ретінде орташа қызмет ету мерзімі 40 жылдан асқан, **ескірген әуе кемелерінің** пайдаланылатынын *(2019-2023 жылдары 16 авиациялық оқиға орын алды, оның 50%-ы АН-2 ұшақтарында болған)* айтуға болады.

Ал енді **әлеуметтік қорғау** саласына келетін болсақ, есептік кезеңде оңалтуды қажет ететін 174 мыңнан астам мүгедектігі бар аймақтарда **3 оңалту орталығының** құрылысы аяқталмаған *(Түркістан облысы, Кентау, Ақтөбе және Тараз қалалары)*.

Ал енді спорт мәселесіне келсек.

Жеңіп алған медальдардың санына қатысты түпкілікті нәтиже көрсеткішінің мазмұнында *(«Ресми спорттық іс-шараларда, әлем чемпионаттарында, әлем кубоктарында, Азия чемпионаттарында және халықаралық турнирлерде спорттық іс-шараларда ойнатылатын медальдардың жалпы санынан жеңіп алынған медальдардың саны»)* спортшылар қатысқан спорттық іс-шаралардың саны көрсетілмейді.

Қолданыстағы **Жастарға микрокредит беру** қағидалары жетілдірілмеген, яғни мұнда да бюджет қаражатын мақсатына сай пайдаланбау тәуекелдері бар.

**15-СЛАЙД.** Соңғы 3 жылда театр-концерт ұйымдарын күтіп-ұстауды субсидиялау **1,6 есеге** *(2021 жылғы 13 475,2 млн. теңгеден 2023 жылғы 21 728,1 млн. теңгеге дейін)* өскен, бірақ та **аталған кезеңде субсидиялаудың белгіленген мөлшерінен 371,6 млн теңгеге қаражат артық берілгені** белгілі болды.

**16-СЛАЙД.** «Қазақфильм» АҚ шығарған кинокартиналар құнынан түскен алымдардың үлесі картинаға **жұмсалған бюджеттің** 4,8%-ын құрады *(«Дос-Мұқасан» және «Офлайн демалыс 2» фильмдерін қоспағанда)*.

Фильмдер мониторингінің бірыңғай автоматтандырылған ақпараттық жүйесін іске асыру мерзімін созу – отандық киноны өндіру және прокаттауда ашықтықтың болмауына әкеп соқтырады.

**17-СЛАЙД.** Э**кономиканың нақты секторында** да біршама кемшіліктер орын алуда. Жобалар бүге-шегесіне дейін **толық** **пысықталмай** іске асырылып жатыр *(мысалы, «Түркістан қ. Шығыс айналма жолының құрылысы» жобасы бойынша 2022 жылы РБ-ға 4,4 млрд теңге, 2023 жылы 5 млрд теңге қайтарылды – ЖСҚ құнынан асатын өтінімдер ұсынылғандықтан, конкурс өтпей қалған).*

**Көлік министрлігіне қатысты.** Нормативтік құқықтық актілерге өзгерістер енгізу **шаралары уақтылы қабылданбағандықтан,** ҚР-дың Мемлекеттік шекарасы арқылы өткізу пункттерін салуға және реконструкциялауға бөлінген **8,2 млрд теңге** бюджет қаражаты игерілмей қалды.

**18-СЛАЙД.** Осы уақытқа дейін бюджет қаражаты есебінен салынған **газ тарату және газ тасымалдау жүйелерінің** 1481 объектісі «ҚазТрансГазАймақ» АҚ **балансына берілмеген**.

**20-СЛАЙД.** **Ұзаққа созылған су құбырларын** салу және реконструкциялау көзделген 4 жоба осы уақытқа дейін іске асырылмаған, арасында 2010 жылдан бері созылып келе жатқаны бар *(Қарағанды облысы Жезқазған қаласын сумен жабдықтауды ескере отырып, Есқұла су құбырын салу)*.

**21-СЛАЙД.** **Сумен жабдықтау мәселесі де толық шешілген жоқ** *(қалаларда – 98,9% (-0,1%); ауылдарда – 96,6% (+1,5%))*. Жоспарланған **165** жобаның **132-і** аяқталды. **33** инвестициялық жоба аяқталса, **88 мыңнан** астам адам сумен қамтамасыз етілер еді.

Бағдарламаны іске асыру тетігін жоспарлау сатысында дұрыс пысықтамау, нарықта ресми жалға берушілер санының шектеулі болуы салдарынан кейбір санаттағы азаматтардың жеке тұрғын үй қорынан жалға алған үйі үшін **тұрғын үй төлемдеріне** көзделген **шығыстар 10 есе** қысқарды *(69 267-ден 3 963-ке дейін).*

Бұдан басқа, қаражаттың едәуір қалдығы «Отбасы Банк» АҚ-ның осал санаттағы азаматтарға тұрғын үй сатып алуға арналған шоттарында жатыр. Бюджеттік бағдарламалар әкімшілері қаражат бөлген кезде, олардың нақты қажеттілігін ескермейді *(58,8 млрд теңге игерілмеген).*

**22-СЛАЙД.** **Агроөнеркәсіптік кешенді субсидиялау** саласында да кемшіліктер орын алған. Бюджет қаражаты көзделмеген мақсаттарға пайдаланылған, мысалы, қант қызылшасының тапсырылған өнімі үшін шығындарды ішінара өтеу субсидияларының бір бөлігі басқа дақыл (мақсары) есебінен игерілді (*қант қызылшасын жалпы жинау бойынша көрсеткішке қол жеткізілмеді*).

2023 жылдың қорытындысы бойынша сақтандырылған алаңдардың ауданы елдегі жалпы егіс алқабының **1%-ын** ғана құрады.

Ал бірақ **«Аграрлық несие корпорациясы» АҚ шотында жатқан қаражат қалдықтары** 2022 жылмен салыстырғанда **37%-ға** *(2,4 млрд теңгеден 3,3 млрд теңгеге дейін)* **өскен**.

Қолданыстағы Субсидиялау қағидаларының жетілмегендігі салдарынан, астық құнын өтеуге төленген субсидиялар мемлекеттің шығынына әкеп соғады.

Яғни, бюджеттік бағдарламаны іске асыру нәтижесінде нан пісіретін кәсіпорындарды шикізатпен тұрақты қамтамасыз ету, халықты белгіленген бағамен **қажетті көлемде нанмен** уақтылы қамту түріндегі әлеуметтік-экономикалық әсерге қол жеткізілмеген.

**23-24-СЛАЙД.**  Даму жоспарының **мемлекеттік жоспарлау жүйесінің жоғары тұрған құжаттарындағы міндеттерге қол жеткізуге, атап айтқанда,** атмосфераға ластаушы заттар шығарындыларын азайтуға **бағдарланбағаны анықталды** *(****қоршаған ортаны ластау бойынша елдер рейтингінде*** *2022 жылмен салыстырғанда ҚР 1 позицияға төмендеген (17-орын).*

Өрт ошақтарын ерте анықтайтын жаңа және заманауи технологиялар толық пайдаланылмай отыр. Себеп – салада қолданылатын  **нормалар мен нормативтер ескірген, сөйтіп ормандар мен жануарлар дүниесін күзету және қорғау міндеттері тиімді әрі сапалы орындалмайды**. Осыған байланысты, алдын ала хабарлайтын 2 ақпараттық жүйесін сатып алуға бөлінген 4,1 млрд теңге бюджеттен алынып тасталды *(соңғы 5 жылда өрт 2,2 есеге – 358-ден 801 жағдайға дейін өсті)*..

**25-26-СЛАЙД.** Қаржыландыру көлемі өзгермесе де, «Қосылу жылдамдығы **8 Мбит/с-тан асатын** талшықтық-оптикалық байланыс желісінің технологиясы бойынша Интернет желісіне жеке қол жеткізу қызметтерімен қамтамасыз етілген ауылдық елді мекендердегі абоненттер саны» көрсеткіші **75 есеге** төмендетілген.

**Ақпараттық жүйелерді** дамытуда да кемшіліктер бар. Цифрлық даму министрлігі тарапынан үйлестіру дұрыс болмағандықтан, орталық мемлекеттік органдардың 235 ақпараттық жүйесінің ішінен 24-і өндірістік пайдалануға берілмеген, яғни 2 млрд-қа жуық теңге тиімсіз орындалған деуімізге болады *(2024 жылғы 14 ақпандағы жағдай бойынша)*.

**27-СЛАЙД.** Қазақстандық тауарлар экспортын ілгерілетуге жәрдемдесу жөніндегі мемлекеттік ынталандыру шараларын тиімді қолдану қамтамасыз етілмеген. «Qaztrade» АҚ шарт талаптарын тиісінше орындамауына байланысты экспорттаушылардан **139 млн теңге өндірген жоқ.** Экспортқа жұмсаған 2,6 млрд теңге шығындары өтелген 69 субъекті экспорт көлемін және салық аударымдарын ұлғайту бойынша міндеттемелерін орындамаған.

**28-СЛАЙД.** Мемлекеттік жекешелік әріптесті енгізудің негізгі міндетіне, атап айтқанда бюджетке түсетін жүктемені азайтуға *(«бюджеттік масылдықты» қысқарту*) және жеке инвестицияларды тартуға **өте қысқа мерзімде қол жеткізілгенін атап өтеміз.** Мемлекеттік жекешелік әріптестік жобалары мемлекеттік бюджеттің жоспарлы кезеңге арналған шығындарын азайтқанымен, олардың өтемақысының уақытын шегеру кейінгі жылдарға ауыртпашылық әкеледі (***мемлекеттік міндеттемелерді өтеудің*** *ең жоғары жүктемесі республикалық бюджетке 2025-2029 жылдарға (жыл сайын* ***100*** *млрд теңгеден астам)*.

Сонымен қатар, мемлекеттік сатып алу **рәсімдерін** мемлекеттік жекешелік әріптестік құралдары арқылы **айналып өту** фактілері де орын алған. Нәтижесінде кейбір жағдайларда жекеше әріптестермен **17 есе** **жоғары бағамен келісімшарттар жасалған**.

**29-30-СЛАЙД.** «Жайлы мектеп» және «Ауылда денсаулық сақтауды жаңғырту» **екі пилоттық жобаның іске асырылуына аралық бағалау** жүргізілді.

Жалпы, ***Жайлы мектеп* ұлттық жобасы бойынша 2024-2025 жылдарға 520 млрд теңге** мөлшерінде **жеткіліксіз қаржыландырылғанын** атап өткіміз келеді.

«Samruk-Kazyna Construction» АҚ, яғни Дирекция бірыңғай стандартбойынша **37 жобалау-сметалық құжаттама (ЖСҚ) әзірлемеген** *(2023 жылғы 31 наурызға дейінгі мерзімде).* Дирекцияның ЖСҚ әзірлеу жөніндегі міндеттері толығымен Консорциумдарға **берілген** *(байланыстыру орнына).*

Нәтижесінде, **әр мектептің ЖСҚ-сын әзірлеу шығындарын 3%-ға дейін** **ұлғайтылған** (*шарттар сомасынан*), сондай-ақ бекітілген тәртіппен әзірленген **26 ЖСҚ бойынша** есептелген құрылыстардың құны **45 млрд теңгеге, яғни 35%-ға** **асырылған** (*есеп айырысумен салыстырғанда 207 объектінің 26-сы (12,6%) ЖСҚ әзірлеу рәсімін аяқтады*).

**12 жер учаскесінің проблемалары осы уақытқа дейін шешілген жоқ *(****оның ішінде****:*** *Шымкент қ., Түркістан қ.* ***2 мектебі*** *бойынша* ***–*** *жерді сатып алу және алып қою жұмыстары жүргізілуде; Шымкент қ.* ***10 мектебі бойынша*** *– құрылысқа рұқсат алу мәселелері****,*** *ұшу-қону жолақтарына жақын болуына және әуе кемелерінің қауіпсіздігіне қатер төндіруіне байланысты).*

Бекітілген ЖСҚ-сы және оларға оң қорытындылары болмаса да, мектептердің құрылысы басталған. Мәселен, **2024 жылғы 5 наурыздағы жағдай бойынша 208 объектінің ішінен:**

* 72-сі *(35%)* - 1 қабаттан жоғары салынған;
* 42 объекті бойынша *(20%)* - іргетасы қаланған;
* 47 объекті бойынша *(22%)* - іргетас үшін негіз дайындалған;
* 35 объекті бойынша *(17%)* - шұңқырдың құрылысы аяқталған;
* 12 объекті бойынша *(6%)* - дайындық жұмыстары басталған;

ЖАО салынған мектептерді жекеменшік иелерінен сатып алу тетігін іске асыру кезінде **мектепті сатып алу құнының** есептік бағадан **36%-ға асатыны анықталды.**

Дирекцияға мемлекеттік сатып алу қағидаларын бекіту нақты жүктелмесе де, Дирекция тарапынан бекітіліп, нәтижесінде Қағида 3 рет қайта бекітіліп, 2 рет түзету енгізген, бұл **сатып алуға қатысу**, адал бәсекелестікті сақтау, сатып алу рәсімінің ашықтығы мен анықтығы **үшін тең мүмкіндіктер бермеу тәуекелдерін тудырады.**

**31-32-СЛАЙД.** **Қалалық аурухана** **мәртебесіне ие 4** медициналық мекеме «***Ауылда денсаулық сақтауды жаңғырту»*** ұлттық жобаға енгізіліп, оларға **565** млн теңгеге медициналық жабдық алу жоспарланған, бұл ұлттық жобаның **негізгі** **мақсатына сай келмейді***.*

Былтыр жоспарланған **17** медициналық пункт (*6 – жаңасы, 11 – ескілерінің орнына салынғаны*) **пайдалануға берілмеген**.Нәтижесінде Қарағанды және Қостанай облыстарының 6 ауылында 11 мыңға жуық тұрғын заманауи медициналық көмек ала алмай отыр.

655,5 млн теңге құрайтын «*Абай облысындағы дәрігерлік амбулатория салу*» жобасы қарастырылған, алайда аталған жобаның 2023 жылы «Ауыл – ел бесігі» бағдарламасы аясында **іске асырылғаны** ескерілмеген**. Объектінің** 35%-ы дайын.

Өңірлер қан айналымы жүйесінің ауруларына **медициналық жабдықтардың қажеттілігін жоспарлаған** кезде *(ангиографтар, брахицефалдық тамырларға және транскраниальды доплерографияға арналған датчиктер жиынтығы бар сараптамалық кластағы ультрадыбыстық зерттеу аппараттар)* осы аурудан болатын өлім-жітімнің стандартталған коэффициентін есепке алмайды *(өлім деңгейі бойынша Қазақстанда 2-орында)*.

Анықталған проблемаларды ескеріп, ұлттық жобаларды басқару үшін нақты бақылау тетіктерін бекітудің маңыздылығын атап өту керек.

**33-СЛАЙД.**  2023 жылы өңірлерде 30,7 млрд теңге нысаналы трансферт игерілмеген *(соның ішінде*, *Атырау облысында – 4,8 млрд теңге, Жамбыл облысында – 3,5 млрд теңге, Ақтөбе және Алматы облыстарында 3,3 млрд теңгеден, Маңғыстау облысында – 2,9 млрд теңге*).

**34-СЛАЙД.** Есепті жылы ЖАО-ның «Ауыл – ел бесігі» бағдарламасы шеңберінде бюджеттік инвестициялық жобаларды іске асыруына бағалау жүргізілді**.**

Аталған бағдарлама аясында инвестициялық жобалардың іске асырылуын талдау нәтижесінде:

- **9 жоба бойынша 1,2 млрд теңге сапасыз жоспарланған**, яғни пайдалануға беріліп қойған объектілерді қаржыландыру 2023 жылғы бюджетте қайта қарастырылған;

- жобалар Бюджет кодексінің талаптарында **көзделмеген мақсаттарға** қаржыландырылған *(көшелерді жарықтандыруға, жарықдиодты шамдарды орнатуға)*.

Жалпы, 2023 жылғы бюджеттің атқарылу қорытындысына сәйкес «Ауыл – Ел бесігі» жобасы бойынша 6 объект (*аяқталу мерзімі 2023 жыл*) аяқталмаған.

**35-СЛАЙД.** **Бюджеттік инвестициялық жобаларды іске асыру кезінде едәуір кемшіліктер,** яғнижобалау кезінде жеткілікті деңгейде алдын ала сапалы талдамау, ведомствоаралық өзара іс-қимылдың әлсіз болуы, жобаларды салалық белгісі мен құзыретіне қарай қаржыландырудың нақты өлшемшарттарының болмауы белгілі болып отыр.

Нәтижесінде, 2023 жылы **91 жоба** немесе аяқталуы тиіс жалпы жобалардың шамамен бестен бірі **аяқталмаған**, соның ішінде:

* газбен жабдықтау және жылу энергетикасы – 12 жоба;
* сумен жабдықтау және су бұру жүйелерін салу және реконструкциялау – 33 жоба;
* облыс орталықтарындағы, шағын және моноқалалардағы кешенді инфрақұрылым – 19 жоба;
* «Ауыл – ел бесігі» бағдарламасы – 6 жоба;
* әлеуметтік инфрақұрылым *(оңалту орталықтары, ауылдық медициналық пункттер)* – 21 жоба.

Осыған байланысты, атқарушы органдарғабюджетті жоспарлау кезінде **әлеуметтік-экономикалық әсерді көрсете отырып, аяқталуы алдағы қаржы жылына жоспарланған жобалардың нақты санын** өкілді органдарға енгізу **ұсынылады.** Сондай-ақ **Үкімет бюджеттік инвестициялық жобаларды уақтылы аяқтауды қамтамасыз ету** мақсатында заңнамаға өзгерістер енгізу қажеттілігін пысықтауы керек.

**36-СЛАЙД.** **Квазимемлекеттік секторға келер болсақ,** құрылымы мен олардың қызметіне қатысты тұжырымдамалық өзгерістер **байқалмайды.**

Бүгінде оның жаңа қағидаттарға сәйкес жұмыс істеуін регламенттейтін заңнамалық база **қабылданған жоқ.**

Мемлекеттің экономикаға қатысу үлесі небәрі 0,7%-ға (*2019 - 2022 жылдары*) төмендеді. Мемлекеттің жекешелендіру саласындағы саясатын іске асыру кезінде кешенді және жүйелі тәсілдің болмауы салдарынан 2023 жылы жекешелендіру қарқыны төмендеді. Тек қана 23 объект (*сатылымға шығарылған 51-дің ішінен*) сатылды.

Есепті кезеңде квазимемлекеттік сектор субъектілерінің сатып алу саясатында да елеулі өзгерістер болған жоқ. Сатып алудың жиынтық көлемі мемлекеттік сатып алу көлемінен **екі есе асып**, 3,8 трлн теңгені құрады, сөйтіп өткен есепті жылдың деңгейінде сақталды.

Бұрынғысынша, **бір көзден сатып алулар** **басым**, олардың көлемі **өткен жылмен салыстырғанда 3,3 есеге ұлғайып,** жалпы көлемнің 57%-ын құрады.

Өңдеу өнеркәсібі жобаларын *(«Өнеркәсіпті дамыту қоры» АҚ)* жеңілдікті лизингтік қаржыландыру іс-шараларын іске асыру қарқыны төмен екені, сондай-ақ жолаушылар вагондары паркін *(«Жолаушылар тасымалы» АҚ*) сатып алу бойынша жобаның қымбаттау тәуекелдері байқалады.

Сонымен қатар, пайдаланылмаған қалдық көлемі 118,4 млрд теңгені құрап, 2022 жылдың деңгейіне қарағанда **2,5 есе ұлғайған** (*46 млрд теңге*) (*пайдаланылмаған қаражат қалдығының ең көп көлемі «Самұрық-Қазына» ҰӘҚ» АҚ, «Азық-түлік корпорациясы» ҰК» АҚ, «Қазсушар» ШЖҚ РМК-ге тиесілі*), ал квазимемлекеттік сектор субъектілерінің борышы 561,4 млрд теңгеге өсіп, 20,3 трлн теңгені құрады.

**38-39-СЛАЙД.**  Үкіметтің деректері және барлық мемлекеттік аудит және қаржылық бақылау органы жүргізген аудиттердің нәтижелері бойынша тиімсіз пайдаланылған бюджет қаражатының сомасы 2022 жылмен салыстырғанда 16%-ға ұлғайып, **489 млрд теңгені құрады**.

Сонымен қатар, жоғарыда айтылғандарды ескере отырып, 2023 жылғы республикалық бюджеттің атқарылуы туралы Үкіметтің есебіне қорытынды шеңберінде жүргізілген Жоғары аудиторлық палатаның бағалауы бойынша **бюджет қаражатын тиімсіз жоспарлау және пайдалану, сондай-ақ бюджеттік бағдарламаны тиімсіз басқару 537 млрд теңгені** құрады (*аудит қорытындылары бойынша анықталған бұзушылықтарды және КСС ҚБШ-сындағы қаражат қалдықтарын есепке алмағанда*), соның ішінде:

- тиімсіз жоспарлау – 58,1 млрд теңге (*мысалы, Өнеркәсіп және құрылыс министрлігі бойынша көлеңкелі нарық факторы ескерілмеген, ол жалпы жалға берілетін тұрғын үй нарығының 60-70%-ын алады*);

- тиімсіз пайдалану – 385,4 млрд теңге (*мысалы, ОАМ шығыстары шеңберінде 306,1 млрд теңге іс жүзінде игерілмеген және «Самұрық-Қазына Constuction» АҚ-ның ҚБШ-сында тұр*);

- бюджеттік бағдарламаны тиімсіз басқару – 94,8 млрд теңге (*мысалы, ТЖМ бойынша 26,6 млрд теңге мемлекеттік сатып алу конкурстарының өтпеуі, құрылысы ұзаққа созылған объектілер бойынша қаржыландырудың қысқаруы себебінен*).

2023 жылғы республикалық бюджеттің атқарылуы туралы Үкіметтің есебіне Жоғары аудиторлық палата қорытындысының негізгі бағыттары міне осындай. Оны алдағы уақытта Парламент Мәжілісінің жұмыс тобы мен салалық комитеттерінің отырыстарында бірлесе отырып талқылауға әзірміз.

***Назарларыңызға рақмет!***